30.6.2022
DA
Den Europæiske Unions Tidende
C 251/89 Onsdag den 15. december 2021
G. der henviser til, at organiserede kriminelle grupper samarbejder godt på tværs af grænser og etniske skel i sammenligning med politiet og retsmyndighederne i landene på Vestbalkan, som har akut behov for en forbedret koordinering; H. der henviser til, at organiserede kriminelle grupper samarbejder med grupper fra lande i det bredere europæiske naboskabsområde om aktiviteter såsom menneskehandel, smugling af migranter, smugling af artefakter og hvidvaskning af penge; I. der henviser til, at harmoniserede retlige rammer og den effektive gennemførelse heraf, uafhængige organer til bekæmpelse af korruption og kriminalitet og reel politisk vilje er afgørende for udryddelsen af organiseret kriminalitet; J. der henviser til, at retsforfølgelser og domfældelser ifølge UNODC's rapport med titlen »Measuring Organised Crime in the Western Balkans« har tendens til at fokusere på lavt rangerende kriminelle organisationer, idet gruppeledere oftere nyder straffrihed på Vestbalkan; K. der henviser til, at civilsamfundsorganisationer (CSO'er) har etableret sig som vigtige interessenter i bekæmpelsen af organiseret kriminalitet og korruption i hele regionen og spiller en afgørende rolle, navnlig i forbindelse med overvågning og evaluering af politikker til bekæmpelse af korruption; L. der henviser til, at der er behov for mere forskning og mere pålidelige data om organiseret kriminalitet for bedre at kunne udforme effektive politiske løsninger på organiseret kriminalitet og korruption i regionen; M. der henviser til, at uddannelse spiller en central rolle med hensyn til at forebygge kriminalitet og fremme en lovlighedskultur; N. der henviser til, at truslen fra organiserede kriminelle grupper med oprindelse på Vestbalkan fejlagtigt er blevet brugt som et argument mod EU-tiltrædelse i visse lande og derfor bør imødegås ordentligt med henblik på at fremme yderligere skridt i EU-tiltrædelsesprocessen for landene på Vestbalkan; O. der henviser til, at landene på Vestbalkan for at opfylde kriterierne for EU-medlemskab skal gennemføre omfattende reformer på afgørende områder og levere konkrete resultater i forbindelse med reformer af retsvæsenet og bekæmpelse af korruption og organiseret kriminalitet; P. der henviser til, at styrkelse af retsstatsprincippet og bekæmpelse af korruption og organiseret kriminalitet er hjørnestenene i EU's strategi for Vestbalkan fra 2018; Q. der henviser til, at der blev afsat ca. 64 mio.
EUR til projekter vedrørende bekæmpelse af organiseret kriminalitet på Vestbalkan under instrumentet til førtiltrædelsesbistand (IPA II), som har finansieret en lang række nationale projekter og multilandeprojekter til støtte for en mere effektiv retspleje i sager om organiseret kriminalitet og korruption på Vestbalkan, herunder gennem overvågning af retssager; der henviser til, at IPA III også indeholder specifikke mål om at udvikle effektive redskaber til at forebygge og bekæmpe organiseret kriminalitet, menneskehandel og ulovlig våbenhandel, narkotikahandel og hvidvaskning af penge; Situationen overordnet set 1. understreger, at organiseret kriminalitet og korruption først og fremmest skader borgerne i landene på Vestbalkan, da disse fænomener undergraver deres ret til sikkerhed og social samhørighed samt deres tillid til det demokratiske system, skaber hindringer for demokratiske reformer og hæmmer tiltrædelsesprocessen, samtidig med at det også har potentiel og negativ indvirkning på EU-medlemsstaternes sikkerhed og stabilitet; 2. understreger, at det, at landene på Vestbalkan fratages et europæisk perspektiv, snarere forværrer end forbedrer situationen med hensyn til organiseret kriminalitet, og at den kan forbedres ved at fremme EU-integrationsprocessen og samarbejdet med medlemsstaterne; understreger, at bekæmpelse af organiseret kriminalitet og fremme af integrationen i EU er gensidigt forstærkende processer, og at det derfor er nødvendigt at fremskynde EU-integrationsprocessen; 3. er af den opfattelse, at det er kontraproduktivt at knytte visumliberaliseringen for Kosovo sammen med bekæmpelsen af organiseret kriminalitet, da isolation tilskynder til kriminelle aktiviteter; understreger endnu en gang, at Kosovo har opfyldt alle kriterier for visumliberalisering, og opfordrer Rådet til snarest at indrømme visumliberalisering;